Document ID: 32007D0697

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Οκτωβρίου 2007
σχετικά με την έγκριση παρέκκλισης, την οποία ζήτησε η Ιρλανδία κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
[κοινοποιηθείσα υπό τον αριθμό Ε(2007) 5095]
(Το κείμενο στην αγγλική είναι το μόνο αυθεντικό)
(2007/697/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
Εκτιμώντας τα ακόλουθα:
(1)
Εάν η ποσότητα κοπριάς που προτίθεται να διασπείρει ετησίως κράτος μέλος ανά εκτάριο, διαφέρει από την καθοριζόμενη στην πρώτη πρόταση και στο στοιχείο α) του δευτέρου εδαφίου της παραγράφου 2 του παραρτήματος III της οδηγίας 91/676/ΕΟΚ, η εν λόγω ποσότητα πρέπει να καθορίζεται κατά τρόπον που να μη διακυβεύεται η επίτευξη των στόχων του άρθρου 1 της ίδιας οδηγίας και να αιτιολογείται με αντικειμενικά κριτήρια, όπως, στην προκειμένη περίπτωση, η παρατεταμένη καλλιεργητική περίοδος και οι καλλιέργειες με μεγάλες ανάγκες αζώτου.
(2)
Στις 12 Νοεμβρίου 2004 η Ιρλανδία υπέβαλε στην Επιτροπή αίτηση παρέκκλισης βάσει του παραρτήματος III παράγραφος 2 τρίτο εδάφιο της οδηγίας 91/676/ΕΟΚ. Επικαιροποιημένη αίτηση βάσει των αναθεωρημένων κανονισμών των Ευρωπαϊκών Κοινοτήτων (περί καλών γεωργικών πρακτικών για την προστασία των υδάτων), το 2006 [Καταστατικό Μέσο (νομοθετικό διάταγμα) αριθ. 378 του 2006] υποβλήθηκε στις 18 Οκτωβρίου 2006.
(3)
Η αιτούμενη παρέκκλιση αφορά την πρόθεση της Ιρλανδίας να επιτρέψει 250 χιλιόγραμμα αζώτου ανά εκτάριο ετησίως από ζωική κόπρο σε αγροκτήματα των οποίων τουλάχιστον το 80 % της έκτασης είναι λειμώνες (βοσκότοποι). Κατά μέγιστο 10 000 εκμεταλλεύσεις βοοειδών στην Ιρλανδία, ήτοι 8 % του συνόλου, 8 % των χρησιμοποιούμενων αγροτικών γαιών και 20 % των μονάδων ζωικού κεφαλαίου ενδέχεται να καλυφθούν από την εν λόγω παρέκκλιση.
(4)
Η νομοθεσία της Ιρλανδίας για την εφαρμογή της οδηγίας 91/676/ΕΟΚ, οι κανονισμοί των Ευρωπαϊκών Κοινοτήτων (περί καλών γεωργικών πρακτικών για την προστασία των υδάτων), το 2006 (νομοθετικό διάταγμα αριθ. 378 του 2006), ισχύει επίσης για την αιτούμενη παρέκκλιση.
(5)
Η ιρλανδική νομοθεσία για την εφαρμογή της οδηγίας 91/676/ΕΟΚ περιλαμβάνει πρότυπα εφαρμογής για το άζωτο και τις φωσφορικές ενώσεις. Τα εν λόγω μέγιστα ποσοστά χρήσης λιπασμάτων διαφοροποιούνται ανάλογα με την περιεκτικότητα των εδαφών σε άζωτο και φώσφορο και ως εκ τούτου λαμβάνουν δεόντως υπόψη τη συμβολή του εδαφικού αζώτου και φωσφόρου.
(6)
Από την τρίτη έκθεση σχετικά με την εφαρμογή της οδηγίας για την καταπολέμηση της νιτρορρύπανσης στην Ιρλανδία και τις πρόσφατες εκθέσεις της Υπηρεσίας για την Προστασία του Περιβάλλοντος αναφορικά με την περίοδο 2001-2003 που υποβλήθηκαν στην Επιτροπή, προκύπτει ότι η μέση συγκέντρωση αζώτου στα υπόγεια ύδατα είναι της τάξης των 2,5 mg/l και ό,τι συγκεντρώσεις αζώτου μεγαλύτερες των 50 mg/l παρατηρήθηκαν κατά μέγιστο στο 2 % των σημείων δειγματοληψίας. Από τα δεδομένα για την ποιότητα του νερού στους ποταμούς κατά την περίοδο 2000-2003 διαπιστώνεται ότι η μέση τιμή νιτρικών ενώσεων στους σταθμούς παρακολούθησης Eurowaternet ανέρχεται σε 6,9 mg/l.
(7)
Στο 70 % των σημείων παρακολούθησης των υπογείων υδάτων σημειώθηκαν τάσεις σταθεροποίησης ή μείωσης των συγκεντρώσεων των αζωτούχων ενώσεων. Το 2001-2003 βελτιώθηκε η ποιότητα στους ποταμούς συγκριτικά με την προηγούμενη περίοδο υποβολής εκθέσεων 1995-1997 και ανεστράφη η τάση υποβάθμισης της ποιότητας του ύδατος που είχε καταστεί σαφής από τα τέλη της δεκαετίας του 1980. Παράλληλα παρατηρήθηκε μείωση του αριθμού των υπερτροφικών λιμνών.
(8)
Στην Ιρλανδία σύμφωνα με την παράγραφο 5 του άρθρου 3 της οδηγίας 91/676/ΕΟΚ, εφαρμόζεται πρόγραμμα δράσης σε όλη την επικράτεια βάσει των κανονισμών των Ευρωπαϊκών Κοινοτήτων (περί των καλών γεωργικών πρακτικών για την προστασία των υδάτων) το 2006 (νομοθετικό διάταγμα αριθ. 378 του 2006).
(9)
Ο αριθμός των εκτρεφόμενων ζώων και η χρήση χημικών λιπασμάτων μειώθηκαν κατά την προηγούμενη δεκαετία. Ο αριθμός των βοοειδών, των χοίρων και των αιγοπροβάτων μειώθηκε αντιστοίχως κατά 7 %, 3 % και 17 % την περίοδο 1997-2004. Κατά μέσο όρο το άζωτο από τα λιπάσματα ζωικής προέλευσης το 2004 ήταν 103kg/ha. Πρόκειται για σημαντική μείωση συγκριτικά προς τα 140 kg/ha το 1998. Η μέση φόρτιση με φώσφορο (Ρ) ανήλθε σε 16 kg/ha. Η χρήση αζώτου από χημικά λιπάσματα μειώθηκε κατά 21 % την περίοδο 1999-2005, η χρήση φωσφόρου από λιπάσματα μειώθηκε κατά 37 % την περίοδο 1995-2005.
(10)
Στην Ιρλανδία 90 % των αγροτικών γαιών είναι λειμώνες τύπων καλά προσαρμοσμένων για την παραγωγή χορτονομής. Συνολικά στα αγροκτήματα λειμώνων, 47 % του εδάφους, αποτελεί αντικείμενο εκτατικής εκμετάλλευσης και ως εκ τούτου χαρακτηρίζεται από χαμηλό βαθμό αποθεματοποίησης και περιορισμένη είσοδο λιπασμάτων, 36 % αποτελεί αντικείμενο εκμετάλλευσης στο πλαίσιο γεωργοπεριβαλλοντικών προγραμμάτων (σύστημα προστασίας του αγροτικού περιβάλλοντος, σύστημα REP) και μόλις 7 % αποτελεί αντικείμενο εντατικής εκμετάλλευσης. Ποσοστό 10 % χρησιμοποιείται για τη γεωργική εκμετάλλευση αρόσιμων εκτάσεων. Η μέση χρήση χημικών λιπασμάτων στους λειμώνες ανέρχεται σε 82 kg/ha για το άζωτο και σε 7,6 kg/ha για το φώσφορο.
(11)
Το κλίμα της Ιρλανδίας, που χαρακτηρίζεται από ομαλές βροχοπτώσεις καθ’ όλη τη διάρκεια του έτους και σχετικά περιορισμένες διακυμάνσεις των θερμοκρασιών ετησίως έχει σαν αποτέλεσμα η αυξητική περίοδος του χόρτου να είναι μεγάλης διάρκειας και να κυμαίνεται από 330 ημέρες ετησίως στο νοτιοδυτικό τμήμα της χώρας σε περίπου 250 ημέρες ετησίως στο βορειοανατολικό.
(12)
Από τα υποβληθέντα τεχνικά και επιστημονικά έγγραφα εκ μέρους της Ιρλανδίας προκύπτει ότι η προτεινόμενη ποσότητα των 250 χιλιογράμμων αζώτου από ζωική κόπρο ανά εκτάριο ετησίως σε αγροκτήματα των οποίων τουλάχιστον το 80 % της έκτασης είναι λειμώνες, δικαιολογείται βάσει αντικειμενικών κριτηρίων όπως η μακρά αυξητική περίοδος και οι καλλιέργειες με υψηλές προσλήψεις αζώτου.
(13)
Η Επιτροπή ως εκ τούτου θεωρεί ότι η ποσότητα κόπρου που ζητεί η Ιρλανδία δεν θα θέσει σε κίνδυνο την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένες αυστηρές προϋποθέσεις.
(14)
Η παρούσα απόφαση πρέπει να εφαρμοστεί σε συνδυασμό με το πρόγραμμα δράσης για την Ιρλανδία, τους κανονισμούς των Ευρωπαϊκών Κοινοτήτων (περί καλών γεωργικών πρακτικών για την προστασία των υδάτων) το 2006 (νομοθετικό διάταγμα αριθ. 378 του 2006).
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, που έχει συσταθεί δυνάμει του άρθρου 9 της οδηγίας 91/676/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται, υπό τους όρους της παρούσας απόφασης, η παρέκκλιση την οποία ζήτησε η Ιρλανδία, με την επιστολή στις 18 Οκτωβρίου 2006, με στόχο να επιτραπεί η χρήση μεγαλύτερης ποσότητας ζωικής κοπριάς από εκείνη που προβλέπεται στην πρώτη πρόταση και στο στοιχείο α) του δευτέρου εδαφίου της παραγράφου 2 του παραρτήματος III της οδηγίας 91/676/ΕΟΚ.
Άρθρο 2
Ορισμοί
Για τους σκοπούς της παρούσας απόφασης, ισχύουν οι ακόλουθοι ορισμοί:
α)
ως «αγροκτήματα λειμώνων» (γεωργικές εκμεταλλεύσεις ελεύθερης βοσκής) νοούνται εκμεταλλεύσεις στις οποίες από τις εκτάσεις που διατίθενται για την προσθήκη κόπρου τουλάχιστον το 80 % είναι βοσκότοποι·
β)
ως «ζώα βοσκής» νοούνται βοοειδή (εξαιρουμένων των μόσχων), αιγοπρόβατα, ελάφια και άλογα·
γ)
ως «λειμώνας» νοείται μόνιμος ή προσωρινός (ήτοι διατηρούμενος που διατηρείται για χρονικό διάστημα που δεν υπερβαίνει τα τέσσερα έτη) βοσκότοπος.
Άρθρο 3
Πεδίο εφαρμογής
Η παρούσα απόφαση ισχύει κατά περίπτωση και εφόσον τηρούνται οι προϋποθέσεις που ορίζονται στα άρθρα 4, 5 και 6 για τα αγροκτήματα λειμώνων.
Άρθρο 4
Ετήσια αδειοδότηση και ανάληψη δέσμευσης
1. Οι γεωργοκτηνοτρόφοι που επιθυμούν να επωφεληθούν από παρέκκλιση, υποβάλλουν αίτηση στις αρμόδιες αρχές κάθε χρόνο.
2. Ταυτόχρονα με την υποβολή της ετήσιας αίτησης που αναφέρεται στην παράγραφο 1, δεσμεύονται εγγράφως να τηρήσουν τους όρους των άρθρων 5 και 6.
3. Οι αρμόδιες αρχές μεριμνούν ώστε όλες οι αιτήσεις παρέκκλισης να υπόκεινται σε διοικητικό έλεγχο. Εφόσον κατά τους ελέγχους που διενεργούν οι αρμόδιες αρχές για τις αιτήσεις που αναφέρονται στην παράγραφο 1 αποδεικνύεται ότι δεν τηρούνται οι προϋποθέσεις που προβλέπονται στα άρθρα 5 και 6, ο αιτών ενημερώνεται σχετικά. Εν τοιαύτη περιπτώσει θεωρείται ότι η αίτηση απορρίφθηκε.
Άρθρο 5
Διασπορά κοπριάς και άλλων λιπασμάτων
1. Η ποσότητα ζωικής κόπρου από ζώα βοσκής που προστίθεται στο έδαφος κάθε χρόνο στα αγροκτήματα λειμώνων μεταξύ άλλων και από τα ίδια τα ζώα, δεν υπερβαίνει ποσότητα κόπρου με περιεχόμενο 250 χιλιόγραμμα αζώτου ανά εκτάριο, υπό τις προϋποθέσεις που ορίζονται στις παραγράφους 2 έως 7.
2. Η συνολική προσφορά αζώτου δεν επιτρέπεται να υπερβαίνει την αναμενόμενη ζήτηση θρεπτικών στοιχείων των υπό εξέταση καλλιεργειών και την προσφορά από το έδαφος. Η συνολική χρήση αζώτου θα διαφοροποιείται ανάλογα με το βαθμό της αποθεματοποίησης και της παραγωγικότητας στους λειμώνες.
3. Για κάθε αγρόκτημα τηρείται πρόγραμμα λίπανσης το οποίο περιγράφει την αμειψισπορά στη χρησιμοποιούμενη έκταση και την προγραμματισθείσα προσθήκη κόπρου και αζωτούχων και φωσφορικών λιπασμάτων. Το πρόγραμμα αυτό είναι διαθέσιμο στο αγρόκτημα το αργότερο από 1ης Μαρτίου.
Το σχέδιο λίπανσης περιλαμβάνει τα ακόλουθα:
α)
τον αριθμό των ζώων και περιγραφή του συστήματος στέγασης και αποθήκευσης, στην οποία συμπεριλαμβάνεται η χωρητικότητα των διαθέσιμων χώρων αποθήκευσης κοπριάς·
β)
υπολογισμό του αζώτου κοπριάς (μείον τις απώλειες στέγασης και αποθήκευσης) και του φωσφόρου κοπριάς που παράγονται στο αγρόκτημα·
γ)
την αμειψισπορά και την έκταση κάθε καλλιέργειας, συμπεριλαμβανόμενου πρόχειρου σχεδιαγράμματος στο οποίο θα σημειώνονται οι επιμέρους αγροί·
δ)
τις προβλεπόμενες απαιτήσεις των καλλιεργειών σε άζωτο και φωσφόρο·
ε)
την ποσότητα και το είδος κοπριάς που παραδίδεται εκτός του αγροκτήματος ή στο αγρόκτημα·
στ)
αποτελέσματα της ανάλυσης του εδάφους όσον αφορά την κατάστασή του ως προς το άζωτο και το φώσφορο, εφόσον είναι διαθέσιμα·
ζ)
τη διασπορά αζώτου και φωσφόρου κοπριάς σε κάθε αγρό (αγροτεμάχια του αγροκτήματος ομοιογενή ως προς την καλλιέργεια και τον τύπο του εδάφους)·
η)
τη διασπορά αζώτου και φωσφόρου χημικών και άλλων λιπασμάτων σε κάθε αγρό.
Για να διασφαλιστεί η συνέπεια των σχεδίων λίπανσης προς τις χρησιμοποιούμενες γεωργικές πρακτικές, τα σχέδια αναθεωρούνται το αργότερο επτά ημέρες μετά από κάθε μεταβολή της γεωργικής πρακτικής.
4. Διατηρούνται για κάθε αγρόκτημα λογαριασμοί λιπασμάτων, συμπεριλαμβανομένων των πληροφοριών που σχετίζονται με τη διαχείριση του εδαφικού ύδατος. Υποβάλλονται στις αρμόδιες αρχές για κάθε ημερολογιακό έτος.
5. Κάθε μονάδα που επωφελείται από μεμονωμένη παρέκκλιση αποδέχεται ότι η αίτηση που αναφέρεται στο άρθρο 4 παράγραφος 1, το σχέδιο λίπανσης και οι λογαριασμοί λιπασμάτων μπορούν να υποβληθούν σε έλεγχο.
6. Πραγματοποιούνται περιοδικές αναλύσεις της περιεκτικότητας του εδάφους σε άζωτο και φώσφορο για κάθε αγρόκτημα στο οποίο έχει χορηγηθεί χωριστή παρέκκλιση τουλάχιστον ανά τετραετία για κάθε ομοιογενή περιοχή του αγροκτήματος, όσον αφορά την αμειψισπορά και τα χαρακτηριστικά του εδάφους. Απαιτείται τουλάχιστον μία ανάλυση ανά πέντε εκτάρια γης.
7. Απαγορεύεται η προσθήκη κόπρου το φθινόπωρο πριν από την καλλιέργεια χόρτου.
Άρθρο 6
Εδαφική διαχείριση
Ποσοστό τουλάχιστον 80 % των διαθέσιμων εκτάσεων για την προσθήκη κόπρου στα αγροκτήματα καλλιεργείται με χόρτο. Οι γεωργοκτηνοτρόφοι που επωφελούνται από μεμονωμένη παρέκκλιση εφαρμόζουν τα ακόλουθα μέτρα:
α)
οι προσωρινοί λειμώνες οργώνονται την άνοιξη·
β)
μετά το όργωμα εκτάσεων που χρησιμοποιήθηκαν για την καλλιέργεια χόρτου ακολουθεί πάραυτα καλλιέργεια υψηλών απαιτήσεων ως προς το άζωτο·
γ)
η αμειψισπορά δεν περιλαμβάνει όσπρια ούτε άλλα φυτά που δεσμεύουν το ατμοσφαιρικό άζωτο. Ωστόσο, αυτό δεν ισχύει για το τριφύλλι σε λειμώνες όπου η αναλογία του τριφυλλιού είναι μικρότερη από 50 % και για τις καλλιέργειες κριθαριού και μπιζελιού με χόρτο ως επίσπορη καλλιέργεια.
Άρθρο 7
Άλλα μέτρα
Η Ιρλανδία εξασφαλίζει ότι η εφαρμογή της παρέκκλισης πραγματοποιείται δίχως να θίγονται μέτρα τα οποία απαιτείται να τηρούνται για να εξασφαλιστεί η συμμόρφωση προς την υπόλοιπη κοινοτική νομοθεσία για το περιβάλλον.
Άρθρο 8
Έλεγχος
1. Οι αρμόδιες αρχές συντάσσουν και ενημερώνουν κάθε χρόνο χάρτες στους οποίους αναφέρεται το ποσοστό των αγροκτημάτων λειμώνων, το ποσοστό του ζωικού κεφαλαίου και το ποσοστό των γεωργικών εκτάσεων που καλύπτονται από χωριστές παρεκκλίσεις σε κάθε κομητεία. Οι συγκεκριμένοι χάρτες υποβάλλονται στην Επιτροπή ετησίως και για πρώτη φορά μέχρι την 1η Μαρτίου 2008.
2. Η παρακολούθηση των αγροκτημάτων που καλύπτονται από το πρόγραμμα δράσης και την παρέκκλιση πραγματοποιείται στο πλαίσιο της παρακολούθησης των γεωργικών λεκανών απορροής που θεσπίστηκε σύμφωνα με το πρόγραμμα δράσης της Ιρλανδίας. Οι λεκάνες απορροής αναφοράς πρέπει να είναι αντιπροσωπευτικές των επιμέρους εδαφικών τύπων, των επιπέδων έντασης και των πρακτικών λίπανσης.
3. Η επισκόπηση και η συνεχής ανάλυση των θρεπτικών στοιχείων εξασφαλίζει δεδομένα για την τοπική χρήση γης, τις αμειψισπορές και τις γεωργικές πρακτικές στα αγροκτήματα στα οποία έχει χορηγηθεί χωριστή παρέκκλιση. Τα εν λόγω στοιχεία μπορούν να χρησιμοποιηθούν για υπολογισμούς βάσει μοντέλων της κλίμακας του φαινόμενου έκπλυσης των νιτρικών ενώσεων και των απωλειών φωσφόρου από εδάφη στα οποία προστίθενται έως και 250 χιλιόγραμμα αζώτου ανά εκτάριο ετησίως με την κόπρο που προέρχεται από ζωικό κεφάλαιο βοσκής.
4. Τα υπόγεια ύδατα μικρού βάθους, το εδαφικό ύδωρ, τα ύδατα αποστράγγισης και τα υδάτινα ρεύματα σε αγροκτήματα που μετέχουν στο δίκτυο παρακολούθησης παρέχουν δεδομένα σχετικά με τη συγκέντρωση νιτρικών ουσιών και φωσφόρου στο νερό που εξέρχεται από το ριζικό σύστημα και καταλήγει στα υπόγεια και επιφανειακά ύδατα.
5. Εντονότερη παρακολούθηση των υδάτων διενεργείται στις γεωργικές λεκάνες απορροής που απαντούν πλησίον των πλέον ευπαθών λιμνών και των ιδιαζόντως ευπαθών υδροφόρων οριζόντων.
6. Πραγματοποιείται μελέτη για να συγκεντρωθούν, μέχρι τη λήξη της περιόδου παρέκκλισης, λεπτομερείς επιστημονικές πληροφορίες σχετικά με τα συστήματα έντονης καλλιέργειας λειμώνων στην Ιρλανδία. Η εν λόγω μελέτη θα εστιαστεί στην έκπλυση νιτρικών ενώσεων από συστήματα εντατικής παραγωγής γαλακτοκομικών προϊόντων σε ευπαθείς τύπους εδάφους (αμμώδη και πηλώδη εδάφη) σε αντιπροσωπευτικές περιοχές.
Άρθρο 9
Έλεγχοι
1. Η αρμόδια εθνική αρχή εκτελεί διοικητικούς ελέγχους σε όλα τα αγροκτήματα στα οποία έχει χορηγηθεί χωριστή παρέκκλιση ώστε να αξιολογείται κατά πόσον δεν υπερβαίνουν την ποσότητα των 250 χιλιόγραμμων αζώτου από κόπρο ζώων βοσκής ανά εκτάριο ετησίως, καθώς και κατά πόσον τηρούν τα πρότυπα για τη συνολική προσθήκη αζώτου και φωσφορικών ενώσεων και τις προϋποθέσεις για τη χρήση γης.
2. Καταρτίζεται πρόγραμμα επιθεωρήσεων βάσει ανάλυσης κινδύνων, των αποτελεσμάτων των ελέγχων των προηγούμενων ετών και των αποτελεσμάτων γενικών τυχαίων ελέγχων της νομοθεσίας για την εφαρμογή της οδηγίας 91/676/ΕΟΚ. Οι επιτόπιες επιθεωρήσεις καλύπτουν τουλάχιστον 3 % των αγροκτημάτων για το οποίο ισχύει χωριστή παρέκκλιση ως προς τις προϋποθέσεις που ορίζονται στα άρθρα 5 και 6.
Άρθρο 10
Υποβολή εκθέσεων
1. Η αρμόδια αρχή υποβάλλει κατ’ έτος στην Επιτροπή τα αποτελέσματα της παρακολούθησης, συνοδευόμενα από συνοπτική έκθεση σχετικά με την εξέλιξη της ποιότητας των υδάτων και την πρακτική αξιολόγησης. Η έκθεση παρέχει πληροφορίες για τον τρόπο με τον οποίο αξιολογείται η τήρηση των όρων της παρέκκλισης, με τη διενέργεια ελέγχων στο επίπεδο των αγροτικών εκμεταλλεύσεων και περιλαμβάνει στοιχεία σχετικά με τις μη συμμορφούμενες εκμεταλλεύσεις, τα οποία βασίζονται στα πορίσματα διοικητικών και επιτόπιων ελέγχων. Η πρώτη έκθεση θα υποβληθεί μέχρι τον Ιούνιο του 2008 και εν συνεχεία θα κατατίθεται κάθε χρόνο μέχρι τον Ιούνιο.
2. Τα αποτελέσματα που συγκεντρώνονται με τον τρόπο αυτό λαμβάνονται υπόψη από την Επιτροπή κατά την εξέταση τυχόν νέας αίτησης παρέκκλισης.
Άρθρο 11
Ισχύς
Η παρούσα απόφαση ισχύει στο πλαίσιο του προγράμματος δράσης της Ιρλανδίας όπως εφαρμόζεται βάσει των κανονισμών των Ευρωπαϊκών Κοινοτήτων (περί καλών γεωργικών πρακτικών για την προστασία των υδάτων) το 2006 (νομοθετικό διάταγμα αριθ. 378 του 2006) της 18ης Ιουλίου 2006. Λήγει στις 17 Ιουλίου 2010.
Άρθρο 12
Η παρούσα απόφαση απευθύνεται στην Ιρλανδία.
Βρυξέλλες, 22 Οκτωβρίου 2007.

Labels: 18
15
1
20